Document ID: /roh_data/filtered/fineweb-2-filterrobots_roh.jsonl.gz/35402

Real Madrid è sa qualifitgà per il final da la Champions League. Suenter la terrada da 3:4 en l’emprim gieu cunter Manchester City han ils Spagnols gudagnà il gieu da return a chasa cun 3:1 suenter prolungaziun. Ditg guardava tut or d'in final englais. Curt avant la fin da la partida ha Rodrygo dentant fatg dus gols entaifer 89 secundas ed uschia vulvì la partida. En la prolungaziun ha lura Karim Benzema fatg il gol decisiv via penalti. Uschia giogan ils Madrilens per la 17avla giada en il final da la Champions League.
Sco gia il 2018 frunta l'equipa da Carlo Ancelotti puspè sin Liverpool ch’ha eliminà Villareal. Il final è ils 28 da matg a Paris.